રાહુલ ગાંધીએ ખેડૂતોને ચંદ્ર પર જમીન આપવાનો વાયદો કર્યો?- ફૅક્ટ ચેક\n25 સેકંડના આ વાઇરલ વીડિયોમાં રાહુલ ગાંધી એમ કહેતા સંભળાય છે, "અહીં તમારા ખેતરોથી કમાણી થઈ રહી નથી. એ જુઓ ચંદ્ર છે. તેના પર હું તમને ખેતર આપીશ. આગામી સમયમાં તમે ત્યાં બટાટા પણ ઉગાડી શકશો."

ટીમ મોદી 2019 અને નમો અગેઇન જેવાં દક્ષિણપંથી વલણ ધરાવતાં કેટલાક ફેસબુક ગ્રૂપ્સમાં આ વીડિયો પોસ્ટ કરવામાં આવ્યો છે કે જેને અત્યાર સુધી 60 હજાર કરતાં વધારે વખત જોવાયો છે. 

વીડિયોની સાથે સંદેશ લખાયેલો છે કે, 'કૉંગ્રેસ અધ્યક્ષને કોઈ રોકી લો. હવે તેઓ ખેડૂતોને ચંદ્ર પર ખેતીની જમીન આપવાનો વાયદો કરી રહ્યા છે.'

આ સંદેશ સાથે ટ્વિટર અને શૅરચેટ તેમજ વૉટ્સએપ પર પણ આ વીડિયો ફરતો કરવામાં આવી રહ્યો છે. 

પરંતુ સોશિયલ મીડિયા યૂઝર્સનો આ દાવો ખોટો છે. 

વીડિયોની તપાસમાં જાણવા મળ્યું કે રાહુલ ગાંધીના અવાજ સાથે કોઈ છેડછાડ કરવામાં આવી નથી, પરંતુ તેમના નિવેદનનો માત્ર એક ભાગ છે. 

સાથે જ આ વીડિયોને 2019ની લોકસભા ચૂંટણી સાથે જોડીને ખોટો સંદર્ભ આપવામાં આવ્યો છે. 

તમે આ વાંચ્યું કે નહીં?

અસલી વીડિયો

24 સેકંડનો આ વાઇરલ વીડિયો કૉંગ્રેસ અધ્યક્ષ રાહુલ ગાંધીએ ગુજરાતમાં આપેલા અડધા કલાકના ભાષણનો ભાગ છે. 

11 નવેમ્બર 2017ના રોજ શરૂ થયેલી કૉંગ્રેસ પાર્ટીની 'નવસર્જન યાત્રા' દરમિયાન ગુજરાતના પાટણ શહેરમાં રાહુલ ગાંધીએ આ ભાષણ આપ્યું હતું. 

ડિસેમ્બર 2017માં યોજાયેલી ગુજરાત વિધાનસભા ચૂંટણી પહેલાં રાહુલ ગાંધીએ ગુજરાતમાં નવસર્જન યાત્રા કરી હતી. 

આ યાત્રામાં ગુજરાતના ચૂંટણી પ્રભારી રહી ચૂકેલા અશોક ગહેલોત અને હાલમાં કૉંગ્રેસ છોડી ચૂકેલા અલ્પેશ ઠાકોર તેમની સાથે હતા. 

રાહુલે શું કહ્યું હતું?

કૉંગ્રેસ અધ્યક્ષ રાહુલ ગાંધીએ ભાષણમાં કહ્યું હતું, "ઉત્તર પ્રદેશના ભટ્ટા પરસૌલમાં અમે ખેડૂતોના મુદ્દા પર અડગ રહ્યા છીએ. હું એક ડગલું પણ પાછળ ખસક્યો નથી. હું ખોટા વાયદા કરતો નથી. ક્યારેક ક્યારેક તમને આ સારું લાગતું નથી."

"મોદીજી કહે છે, જુઓ અહીં તમારા ખેતરથી કમાણી થતી નથી. એ જુઓ ચંદ્ર છે. તેના પર હું તમને ખેતર આપીશ. આગામી સમયમાં તમે ત્યાં બટાટા ઉગાડી શકશો. ત્યાં હું મશીન લગાવીશ અને પછી અમે બટાટા ગુજરાત લાવીશું."

"તેનો મુકાબલો હું કરી શકતો નથી. હું સાચું બોલું છું. સાચું શું છે અને ખોટું શું છે, તે તમને સ્પષ્ટ દેખાઈ રહ્યું છે."

રાહુલ ગાંધીએ ગુજરાતની આ જનસભામાં વડા પ્રધાન નરેન્દ્ર મોદી પર નિશાન સાધતા આ વાતો કહી હતી. 

રાહુલ ગાંધીના આ ભાષણને તેમના સત્તાવાર યૂટ્યૂબ પેજ પર...\n\ntl;dr:
કૉંગ્રેસ અધ્યક્ષ રાહુલ ગાંધીની ચૂંટણી જનસભાનો એક વીડિયો સોશિયલ મીડિયા પર એ દાવા સાથે શૅર કરવામાં આવી રહ્યો છે કે તેમણે ખેડૂતોને ચંદ્ર પર ખેતી માટે જમીન આપવાનો વાયદો કર્યો છે.